**INFORMACIJA O STANJU U SEKTORU MLJEKARSTVA I POLJOPRIVREDE**

**Uvod**

Krajem decembra mjeseca prošle godine proizvođači mlijeka u Republici Srpskoj koji proizvedeno mlijeko isporučuju u mljekaru „Mlijekoprodukt“ d.o.o. obaviješteni su da će cijena od 1. januara biti smanjena za 0,05 KM po litru, te da će otkupne količine mlijeka biti smanjene od 10 do 25%.

Na ovaj način je proizvodnja mlijeka u Republici Srpskoj u značajnoj mjeri ugrožena. Na proizvođače je naročito negativno uticala činjenica da je smanjenje otkupne količine najavljeno svega nekoliko dana ranije, što nije ostavilo mogućnost proizvođačima da se prilagode novim okolnostima.

Posebno je zabrinjavajuće što su proizvođači bili uslovljeni da potpišu aneks ugovora za smanjenje otkupne količine i cijene, sa nastavkom otkupa mlijeka. Proizvođači imaju potpisane višegodišnje ugovore sa „Mlijekoprodukt“ d.o.o., te je izmjena otkupne količine bila moguća isključivo aneksom ugovora. Međutim, proizvođači su bili nezadovoljni ponuđenim aneksom ugovora, te nisu željeli da potpišu aneks ugovora. Međutim, osoblje „Mlijekoprodukt“ d.o.o. je usmenim putem upozoravalo proizvođače mlijeka da su obavezni potpisati aneks ugovora, kako bi otkup mlijeka bio nastavljen. Na ovaj način je povrijeđena sloboda volje ugovornih strana. Proizvođačima koji uopšte nisu potpisali aneks ugovora nije bilo omogućeno da mljekari isporuče količine utvrđene ugovorom.

Reakcija Ministarstva poljoprivrede, šumarstva i vodoprivrede u vezi sa povredom pravnog statusta proizvođača mlijeka je izostala.

Na ovaj način se kod proizvođača mlijeka javio utisak da institucije štite uvoznički lobi, a da su poljoprivredni proizvođači nezaštićeni.

Postavlja se pitanje šta će se desiti nakon isteka perioda od tri mjeseca na koji su definisane smanjene otkupne količine mlijeka? Da li će proizvođači biti primorani ponovo da potpišu aneks ugovora i da li će institucije ponovo stajati po strani?

**Stanje u sektoru mljekarstva**

Proizvođači mlijeka u Republici Srpskoj se suočavaju sa sve težim uslovima privređivanja, s obzirom da rastu troškovi repromaterijala, energije i radne snage, a sa druge strane povećanje otkupne cijene izostaje. Naprotiv, od početka 2026. godine otkupna cijena se smanjuje.

Rast potrošačkih cijena od 2018. godine iznosi 24%, a prosječna plata povećana je za 64% do 2024. godine, prema podacima Republičkog zavoda za statistiku. Međutim, u sektoru mljekarstva u Republici Srpskoj nije ostavljen prostor za povećanje prihoda putem cijene. Situacija postaje krajnje složena u momentu kada se počinje insistirati na smanjenju i prodajne količine. Na ovaj način je sistemski ugrožena perspektiva proizvodnje mlijeka u Republici Srpskoj.

Prema podacima Republičkog za statistiku broj krava smanjen je sa 197 na 177 hiljada, ili za 10%, u periodu od 2018. do 2024. godine. Ovi podaci pokazuju da u dužem vremenskom periodu tendencije u ovom sektoru ukazuju na potrebu preispitivanja mjera podrške.

Premija po litri mlijeka, koja se izdvaja iz budžeta Republike Srpske, u 2024. godini je iznosila 0,28 KM po litri mlijeka. Poređenja radi, iz budžeta Federacije Bosne i Hercegovine po litri mlijeka izdvaja se 0,4 KM premije, odnosno 0,42 KM za pravna lica. Na ovaj način, podrška mljekarstvu u Federaciji Bosne i Hercegovine je veća i do 50% nego u Republici Srpskoj. Pri tome, potrebno je napomenuti da početkom 2026. godine proizvođači mlijeka u Federaciji Bosne i Hercegovine nisu suočeni sa smanjenjem otkupnih količina. Ove okolnosti imaju za rezultat da se u Republici Srpskoj prodaju cijele farme, ispod tržišne cijene, a da se povećava stočni fond u Federaciji Bosne i Hercegovine.

Sve ovo izazvalo je veliku neizvjesnost u poslovanju proizvođača mlijeka, naročito velikog broja proizvođača koji su investirali u opremu za povećanje produktivnosti iz kreditnih sredstava. Smanjenjem prihoda za 15 do 30%, egzistencija ovih proizvođača je nesporno ugrožena.

Smanjenje količine mlijeka koje se otkupljuje za u prosjeku 15%, smanjuje potrebna sredstva u budžetu Republike Srpske za izdvajanja za premiju za mlijeko. Sa smanjenom količinom mlijeka za 15% moguće je premiju mlijeka povećati sa 0,28 na 0,33 KM u okviru istih budžetskih sredstava.

Posljedica negativnih trendova u posljednjih nekoliko godina i iznenadnog šoka koji je zadesio proizvođače mlijeka doveo je do izraženog nezadovoljstva poljoprivrednih proizvođača i zahtijeva da se riješi problem smanjenog otkupa mlijeka.

**Stanje u sektoru poljoprivrede**

Poljoprivreda je jedna od osnovnih privrednih grana, ali i okosnica prehrambenog suvereniteta jedne zemlje. Upravo zbog toga, mnoge zemlje poljoprivredi veći značaj u odnosu na učešće u bruto domaćem proizvodu.

Sektor poljoprivrede u Republici Srpskoj bilježi negativne trendove, što posljedično dovodi do pada konkurentnosti poljoprivrednih proizvođača.

Slika 1. – Pokrivenost uvoza izvozom u sektoru poljoprivrede

Ovo potvrđuje pokazuje drastično smanjenje pokrivenosti uvoza izvozom u sektoru poljoprivrede (A područje klasifikacije djelatnosti) u periodu od 2018. do 2024. godine sa 69 na 48%. Pri tome, izvoz je smanjen sa 146,1 na 146 miliona konvertibilnih maraka. U istom periodu uvoz poljoprivrednih proizvoda povećan je za 45% i to sa 210 na 304 miliona konvertibilnih maraka.

Tabela 1. – Broj zaposlenih u sektoru poljoprivrede, sektoru zabave, umjetnosti i rekreacije

|  |  |  |  |
| --- | --- | --- | --- |
| Godina | Poljoprivreda | Zabava, umjetnost i rek. | Ukupno |
| 2018 | 8.530 | 4.118 | 266.309 |
| 2024 | 7.761 | 5.172 | 289.772 |
| % promjene | -9% | 26% | 9% |

Prema podacima Republičkog zavoda za statistiku u periodu od 2018. do 2024. godine broj zaposlenih u sektoru poljoprivrede smanjen za 9% i to sa 8.530 na 7.761. U istom periodu u sektoru kojem pripadaju igre na sreću, to je sektor zabave, umjetnosti i rekreacije, došlo je do povećanja broja zaposlenih za 26%. U ovom sektoru broj zaposleni je povećan sa 4.118 na 5.172. Na nivou tržišta rada Republike Srpske broj zaposlenih je povećan 9%.

Ovaj pokazatelj najbolje odslikava potrebu za reformom podrške sektoru poljoprivrede. Ova reforma podrazumijeva zaštitu domaće proizvodnju, povećanje podsticaja poljoprivredi i poresko rasterećenje. Finansiranje reforme se može sprovesti obezbjeđem dodatnih fiskalnih prihoda sektora poput igara na sreću, koje bilježe brzi razvoj i ekonomski rast, a pri tome imaju brojne negativne efekte na društvenu zajednicu.

U periodu od 2018. godine do 2024. godine, a prema podacima Republičkog zavoda za statistiku, ekonomski rast u sektoru poljoprivrede je iznosio 33% ili gotovo dvostruko manje od prosjeka privrede u Republici Srpskoj (61%), osnoano gotovo 7 puta manje od sektora kojem pripadaju igre na sreću (218%).

Od 2018. godine smanjene su proizvedene količine pšenice za 2%, sa 189 na 185 hiljada tona. Proizvedene količine kukuruza smanjene su za 21% sa 590 na 469 hiljada tona.

U istom periodu broj svinja smanjen je za 22% sa 467 na 366 hiljada. Broj ovaca smanjen je za 10%, odnosno sa 612 na 548 hiljada.

**Podsticaji u poljoprivredi**

U Republici Srpskoj nikada nije donesen dugo najavljivani Zakon o podsticajima u poljoprivredi. Glavna služba za reviziju je u svojim izvještajima naglašavala potrebu za definisanjem jasnih zakonskih kriterijuma za raspodjelu podsticajnih sredstava u poljoprivredi.

Donošenje ovog Zakona povećalo bi transparentnost raspodjele novca i povjerenje da će podršku iz budžeta dobiti poljoprivrednici koji to zaista zaslužuju.

Sredstva u budžetu Republike Srpske namijenjena subvencijama za poljoprivredu ne mijenjaju se već nekoliko godina, iako se budžetski okvir povećava. Tako su budžetska sredstva za subvencije poljoprivredi od 180 miliona KM daleko od poželjnih 6% budžeta, što iznosi 445 miliona KM.

Međutim, planirana budžetska sredstva namijenjena sektoru poljoprivrede u kontinuitetu se ne realizuju u visini od planiranih 180 miliona KM. Tako je sa ove budžetske stavke u 2024. godini isplaćeno 171,5 miliona KM, dok je u 2025. godini ova stavka potrošena u iznosu od 174,5 miliona KM. Rebalansima budžeta, ova sredstva su preraspodjeljena na druge stavke. Iz Ministarstva finansija ova smanjenja sredstava su obrazložili na način da su sredstva dovoljna i da nema dodatnih potreba za subvencijama.

Poljoprivrednici u Republici Srpskoj ne smatraju da ne postoje dodatne potrebe za subvencionisanjem poljoprivrede. Naprotiv, smatraju da je potrebno povećati budžetska sredstva poljoprivredi.

Dio poljoprivrednih proizvođača se suočava sa dodatnim izazovima kada je u pitanju ostvarivanje prava na podsticaje. Na primjer proizvođači sa teritorije Grada Prijedora nisu u mogućnosti ostvariti dio podsticaja iz razloga što ne posjeduju ugovore za zakup zemljišta koje efektivno obrađuju, iz formalno-pravnih razloga. Potrebno je prilagoditi podzakonske akte kako bi bilo omogućeno ovim poljoprivrednicima da ostvare pravo na podsticaje iz budžeta.

**Zahtjevi proizvođača mlijeka**

Udruženje poljoprivrednih proizvođača – mljekara Republike Srpske izrazilo je podršku održavanju posebne sjednice na kojoj će se razmatrati pitanja u vezi sa stanjem u mljekarstvu i tom prilikom navelo je nekoliko prijedloga mjera za unapređenje stanja u sektoru poljoprivrede:

1. Povećanje učešća za poljoprivredu u okviru izvornog budžeta Republike Srpske, sa ciljem dostizanja učešća od 6% ukupnih izdvajanja.

2. Trenutni kriterijumi za dječiji dodatak u Republici Srpskoj nepravedno ubrajaju neophodnu poljoprivrednu mehanizaciju u pokretnu imovinu, čime mnoge porodice sa sela gube pravo na ovu pomoć uprkos teškim uslovima života i često nesigurnim prihodima. Ugledajući se na primjer Srbije, izmjena ovih pravila osigurala bi bolji položaj seoske djece i podstakla ljudi na selu. Ovo je zaista urgentan problem i predlažemo da radne grupe prije svega MF i MPOS do kraja marta pripreme prijedlog ovog rješenja.

3. Označavanje proizvoda koji sadrže druge bjelančevine i masti osim mliječnih i proizvoda od rekonstituisanog mlijeka. Dobili smo iz Ministarstva poljoprivrede, šumarstva i vodoprivrede Republike Srpske uvjeravanja da je radna grupa krenula sa radom na ovom aktu, i hvala im na ovom koraku. Ali svakako treba upoznati javnost šta je cilj ovog akta i šta to znači za naše građane. Nadamo se da će do održavanja ove sjednice biti pripremljen nacrt Uredbe.

4. Da se Elektroprivreda Republike Srpske i Ministarstvo energetike i industrije Republike Srpske pod hitno uključe u revitalizaciju sistema snabdijevanja električnom energijom po selima. Zaista sramota je bila da su za oko Božića i za Božić toliki domovi, toliko porodica ostale bez struje danima. Da su majke kao prije sto godina na šporetima na drva zagrijavale vodu da kupaju djecu pod svjetlošću fenjera. I da se niko ne oglašava.

5. Unaprijediti seosku infrastrukturu u svakom pogledu. Pa i djeca sa sela kad idu u školu zaslužuju trotoar. Izgraditi 8 metara širinu puta za auta, a škrtariti na metru trotoara za učenike, i je sramotno i neprofesionalno. Ko su ti inženjeri koji to projektuju? Nisu ona ništa manje vrijedna od one iz grada. Sela zaslužuju dobre vodovode, kvalitetnu telefonsku mrežu, internet, obdaništa, škole.

6. Pregovori sa EU. Poljoprivrednici moraju imati svoje predstavnike u tom pregovaračkom timu sa EU.

7. Potrebno je da Narodna Skupština zatraži informaciju od nadležnih organa na niovu BiH po pitanju sljedećeg:

• izvoz mesa u EU i obilježavanje životinja –već decenijama smo bez rješenja, zašto? U čiju korist?

• zašto nema mjera zaštite iako je jasno da se proizvodi pod TG 0406 uvoze ispod proizvođačkih cijena? Ili to uopšte nije sir?

8. Da poljoprivrednici mogu aplicirati za sredstva svih onih Ministarstava, čije resorne institucije dobijaju sredstva od MPŠV u istim iznosima. Dobar primjer jesu institucije pod nadležnošću Ministarstva nauke i tehnologije, ili finansiranje solarnih panela iz sredstava budžeta MPŠV, dok naknadu sa OIE skuplja Elektroprivreda RS. Nema smisla.

9. Da se usvoje propisi koji olakšavaju nabavku hrane iz domaće proizvodnje za škole i vrtiće, po ugledu na EU tzv. Školska šema. Ovo bi bio odličan alat za prodaju roba iz domaće proizvodnje (i mlijeka i mliječnih proizvoda, mesa voća, povrća), a posebno onih organskih proizvođača, čiji broj raste.

10. Podrška formiranju proizvođačkih organizacija (primjer Naša mljekara d.o.o.).

11. Podrška kupovini junica iz domaćeg uzgoja za uzgajivače i socijalno ugroženo stanovništvo iz izrazito nerazvijenih opština u cilju očuvanja genetike u Srpskoj uz povoljnije uslove (minimalno dvije junice – maksimalno 4 i slično) iz uzgoja koja su kontroli proizvodnosti.